정조 5년
辛丑二月十九日辰時。上御誠正閣。晝講次對同爲入侍時。知事徐浩修。特進官鄭民始。參贊官鄭志儉。侍讀官洪文泳。檢討官徐鼎修。假注書趙衍德。記事官金載瓚李集斗。宗臣安川君烓。武臣行副護軍趙㠎。領議政徐命善。右議政李徽之。兼兵曹判書洪樂性。開城留守鄭好仁。吏曹判書李衍祥。禮曹判書金熤。刑曹判書徐浩修。行副司直李柱國。行訓鍊都正李敬懋。行副司直徐有寧。戶曹參判鄭民始。大司憲金履素。大司諫尹坊。副校理洪文泳。左副承旨趙時偉。假注書趙衍德。事變假注書沈達漢。記事官金載瓚李集斗。進伏訖。上讀前受音訖。文泳進讀孟子。自公孫丑問曰夫子加齊之卿相。止孟施舍似曾子章訖。上讀新受音訖。文泳曰。此章。不動心爲第一喫緊工夫。而不動心之要。必在於理明義精。自無所恐懼疑惑。故先言四十者。君子道明德立之時。而孔子四十不惑之訓。亦是不動心之謂也。彼若告子之不動心。只是硬把定强制外而已。烏足謂眞箇不動心乎。至若孟子致知言集義之工。有配義興道之氣。理無不明。性無不盡。無所疑惑。動合於義。無所畏怯。氣自不餒。沛然行其所無事矣。安有動心之理乎。公孫丑所謂卿相。實是大任。故苟或遽當其任。處之無術。則未有不動心而氣沮者。是以丑之問。在於動心否乎。則孟子直以養氣之說。以示不動心之工。何況人君之位。非比卿相之重。則其所知言集義以致養氣之工者。必將於應萬機出治道之方。了無所疑懼。然後可以不動心。而沛然措之政令事爲。無不泛應而曲當。伏願深加體念焉。鼎修曰。孟子所謂北宮黝孟施舍之勇。只言其血氣之勇也。非謂其義理之勇也。大扺帝王之勇。必以三達德爲本。而若無義理底出來。則其勇也。必有不進之嘆矣。以目今時勢言之。徒尙血氣之勇。而全昧義理之勇。伏願殿下。克軫帝王之勇。措一世以趨義理之勇。則眞箇養勇。庶可復見於今日之效矣。上曰。所奏。甚好矣。經筵。亦陳文義。浩修曰。上下番旣盡文義。別無更陳。而北宮黝之不挫。孟施舍之無懼。都出於血氣之勇。而無足可言矣。至於知仁勇三者。達乎天理而直養其浩然之氣也。若無眞箇是勇。則帝王之道。無足以成之矣。今玆儒臣之言。極甚得宜。伏願聖上。必以振勵爲治。使一世之人咸造義理之勇焉。上曰。特進。亦陳文義。民始曰。儒臣經筵。畢陳奧旨。別無所達矣。上曰。參贊。亦陳文義。志儉曰。臣亦無所陳矣。命講臣先退。命善曰。日氣稍勝。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。命善曰。屢豐之餘。雨水太頻。前頭之慮。極爲不少矣。上曰。牟麥多損云。然否。命善曰。是則姑無受傷云矣。上曰。都監中軍。久曠其職。洪忠新兵使。從速下送。可也。命善曰。非但此也。禁軍別將。亦甚可悶矣。上曰。然矣。命善曰。今無回啓。別無可奏。而只有數件事仰達者矣。命善曰。三年耕。必有一年之蓄。卽古人經遠之圖也。今當年穀之屢登。適此春雨之極備。先事之慮。政宜及時留意。而小民無知。只幸目前。如土之賤。不念他日懸磬之憂。須有朝家之申飭。庶無村閭之浪費。分付京外。勿論官民。凡係儲穀之方。務相經理。各自峙積。俾免輕散虛耗之弊。何如。上曰。依爲之。出擧條命善曰。信蔘撤貿後。價本之還作小米者。至昨年旣準元數。還爲會錄。又以其剩餘錢。作米二千一百四十六石矣。此則便是數外。歸屬無處。若不一番定奪。易致移劃消融之弊。臣以爲信蔘。今雖撤貿。必有日後多入價本之時。今此作米。別爲糶糴。自備局句管。盡分全耗。年年添錄。以爲積峙緊用之地似好。以此分付。道臣。何如。上曰。右相之意。何如。徽之曰。臣待罪箕營時。知信蔘貿得次價本。在於江界。而許多錢貨。留置邊地。不無中間虛疎之弊。故論報備局。貿米糶糴。以爲日後國家需用矣。臣歸後。舊伯鄭尙淳善爲區處。已盡貿置。此是備局句管之物。不宜中間消融。別爲盡分取耗。年年添錄。以待不時之用誠。好矣。上曰。依爲之。出擧條命善曰。貢人授價米。今月出給者。當爲二千石。而若過今朔。則貢人之所損。將至二百右矣。見今戶曹。無他錢財。只有封不動錢。而參判則以其判書之不上來。初不欲下手。推諉過時。若此不已。則貢人之爲害。甚不貲矣。卽令次堂出給。實爲宜矣。上曰。可矣。命善曰。二月卽戶曹元貢別貿大等授價之月也。戶判旣無今月內入來之望。次堂則不欲下手於他人重記。以致許多授價。將未免踰限。貢人輩旣以授價遲速。爭得利害。則民情之抑鬱。不是異事。申飭次堂。使之卽爲擧行。何如。上曰。依爲之。出擧條命善曰。鴨島草薍。前冬聞被燒燼。將不得進排。契人輩引曾前水患時劃給海西小米之例。呼訴不已。被災顧恤。京外無間。且有可據之已例。宜施一視之惠澤。令該曹詳考前例。參酌劃給。何如。上曰。依爲之。出擧條命善曰。方當分糶課農之時。守令曠官。一日爲悶。閫任交符。亦係緊急。未下直閫帥守令。竝令當日內辭朝。何如。上曰。依爲之。出擧條命書榻敎曰。未下直閫帥守令。當日內辭朝。上曰。湖西御史。去於何處乎。命善曰。奉命幾至半年。尙不入來。甚可怪矣。上曰。此月內復命。在渠爲宜矣。命善曰。全羅監司徐有隣。赴任已及三載。情私亦難强迫。今姑許遞。何如。上曰。依爲之。出擧條命書榻敎曰。全羅監司徐有隣許遞。命善曰。朴祐源。爲人極甚精詳。曾於御史時。善爲覈實云。以此差送。恐合宜矣。徽之曰。臣於堂郞時。見其居官。甚爲詳密。今雖初番外任。想必善爲矣。上曰。好矣。曾聞全伯。素稱難治。而此是三南中國之府庫矣。命善曰。果然矣。上曰。日前吏判之責敎。豈有深意而然乎。今見出仕。甚用嘉尙矣。命善曰。然矣。臣於向日之言。初非指的之事。而其所引此爲嫌者。甚可怪矣。上曰。兵判政事。近果善注。亦甚可嘉矣。命善曰。然矣。命善曰。戶曹判書鄭尙淳。吏曹判書李衍祥。備堂還差。李衍祥仍察有司之任。鄭尙淳貢市堂上差下。何如。上曰。依爲之。出擧條命書榻敎曰。戶曹判書鄭尙淳。吏曹判書李衍祥。備堂還差。李衍祥仍察有司之任。鄭尙淳貢市堂上差下。命善曰。吏判政事。果爲善熟矣。上曰。其謹拙亦可貴矣。徽之曰。史局事。一時甚急。而實錄堂上蔡濟恭鄭一祥洪檢。或帶詞訟劇務。或帶侍衛重任。宜有變通之道。漢城判尹蔡濟恭。兵曹參判鄭一祥。同義禁洪檢。竝爲許遞。以專史局之役。而今當自上。日開講筵之時。金夏材鄭一祥。竝帶經筵之任。有妨史役。亦爲許遞。何如。上曰。依爲之。出擧條命書榻敎曰。漢城判尹蔡濟恭。兵曹參判鄭一祥。同義禁洪檢。竝許遞。命善曰。方當鎭日開講之時。經筵行公。只是一人。揆以事體。殊甚苟艱。在外實病及方在史局人。竝許遞。鄭昌聖則强引不當引之嫌。申飭行公。何如。上曰。依爲之。出擧條命書榻敎曰。經筵在外實病及史局人。竝許遞。鄭昌聖。申飭行公。徽之曰。臣昨詣實錄廳。以觀史役。則擧皆董役。果有飭敎之效。今若以此堂郞。移差他職。則必多所妨矣。上曰。若專任此人。則冬前其可畢役乎。徽之曰。如是董役。則冬前庶有告成之望矣。上曰。江華留守。久留史局。念其邑事。亦甚可悶矣。命善曰。然矣。是故渠欲遞任。而未敢云矣。徽之曰。有妨官事。則許遞史局之任。宜矣。上曰。史役之勤董。專恃此人。何可許遞乎。未知出守沁都。今幾月也。徽之曰。姑未滿一年矣。上曰。今此沁都。當有春奉審之行。而本府多有擧行之事矣。留守則以其史局之役。有難飭送。顧念彼此。事不成說矣。命善曰。奉審之際。不可無留守。而如是牢礙。極爲悶慮矣。樂性曰。軍門久勤事。定其方幹。然後可無日後弄奸之弊矣。上曰。今番事。豈但爲該吏之事乎。命善曰。然矣。樂性曰。該吏之罪。自下當治。而前兵判則非是慢忽。而見欺於下吏而然矣。命善曰。該營則以實直報。而緣於下吏之弄奸。有是錯誤矣。上曰。前兵判謂之以綜密。而如是擧行。尙有爲怪矣。命善曰。久勤開坐。亦未設行。故果有是弊云矣。上曰。予以委畀之意。任其軍國之事。而不能善注。其在責備之道。實爲慨然矣。命善曰。自致僨誤。渠將有何辭乎。上曰。吏判曾在西銓時。勤心秉公。故特移東銓矣。至於頃者堂疏之蔑公懷私之說。果涉太過矣。兵判則自是三軍門提調。凡於事爲。善爲察飭。無得如許之弊。可也。樂性曰。大政時久勤去來文蹟。防其奸竇事。登對時劃一稟處事。命下矣。禁軍及各營門各衙門久勤報來時。自前各人名下。懸錄年數。而該營大將與該衙門堂上。或着銜着署以送。此雖出於審愼之意。而其所弄奸猶如此。今後則每當都政時。該大將及該堂。着署等事。依前爲之。又書行首掌務之姓名着押。而該所任。親呈本曹。本曹堂上親執考準。則似爲防奸之道矣。以此定式。何如。上曰。依爲之。出擧條樂性曰。別軍職事。曾有稟處事。命下矣。臣考見續大典。則秩卑軍職。雖至崇品。不得付知事之窠矣。上曰。是其然乎。命善曰。至於知事。則有特敎。然後始爲付窠矣。樂性曰。士夫別軍職。至于知事。隨其品遞等付樞銜。秩卑別軍職。例付樞銜。當止何窠。登對時指一稟處事。命下矣。取考續典。則別軍職之堂上以上。加設僉知。例付參上。加設訓主以上。隨品例付。參外則加設部將。例付依元部將例。仕滿陞六事。載錄矣。今則士夫與秩卑人。宜有區別之道。依聖敎。士夫則隨品遞付。至于知事。至於秩卑之人。則雖階高隨品遞付。無過同僉知。恐合事宜。以此定式。何如。上曰。依爲之。出擧條上曰。吳載光事。亦甚可矜矣。言其家闕。則可謂好矣。言其官閥。則亦云屈矣。渠以薄過。其爲降資。已過三都政。今後通擬。未或無妨矣。命善曰。聖敎至此。不勝欽仰。而唯在自上處分之事矣。命書榻敎曰。前全州營將吳載光。今日政。相當職備擬。又命書榻敎曰。政官牌招開政。樂性曰。江華中軍朔數前。則以三十朔爲瓜限。而乙酉年。因故奉朝賀洪鳳漢所啓。兩都兩界中軍。作爲陞堂窠。依營將例。二十四朔定式遵行矣。統禦營移設後。其時留守。以有履歷人。自望帶去之意。筵稟。而朔數則元無改定矣。時中軍許任之二十四朔。瓜限滿於今二月。故昨冬都政時。前判書李性源。以依前前期三朔出代之意。筵稟。則有後日間于大臣處之之命云矣。下詢大臣處之。何如。上曰。大臣之意。何如。領議政徐命善曰。官制不可續續變通。當初旣以新資窠二十四朔爲定。則舊資之間間差出。無所不可。而今以舊資之故。增其朔數。恐未知其妥當。依前定式。以二十四朔爲瓜限。似好矣。右議政李徽之曰。臣意亦與領相同矣。上曰。依爲之。出擧條樂性曰。前全羅兵虞候張成漢加資事。年前有所回啓。而其時有故。未得擧行矣。今聞服閱云。不可不仰稟。然後可以擧行矣。上曰。以書啓爲之。可也。樂性曰。吏隷輩掌標。有難劃一之規。故依數出給。而今則異於前日。其所紙牌。以爲除減。似好矣。上曰。從好爲之。可也。命善曰。本曹郞廳。則有難禁斷。以判堂使之操縱。則甚宜矣。上曰。左副。向時何不言紙牌乎。時偉曰。書吏則本無掌牌。而一自嚴禁之後。下隷輩初不用紙牌。故今則無矣。樂性曰。以跟隨事言之。備堂之入門也。陪吏本無掌標。故雖或有攔入。有難現捉矣。上曰。此是兵判所可察飭。而亦在其人之勤慢矣。命善曰。然矣。樂性曰。聖敎至當。如得一人。則可以責任矣。上曰。非但判堂。亦在於郞廳之善爲禁察矣。近看朴行淳。凡於供職。每多謹實。予甚嘉尙。而其外郞廳。不善擧行。甚可痛矣。至於承宣。可謂近侍。而亦不爲修擧之任。尤極怪矣。其在三令五申之道。姑不深責。而後若有如是之弊。則決難容貸矣。古則謂君門如海。而今則君門如市。不無慨然於今日在庭之臣矣。顧今臣僚。或曰今見罷職。明當敍用爲意。全不董飭。此豈群下之道理乎。命善曰。此是臣僚不能仰體聖意。致此壞了之習。事甚可駭矣。上曰。都是情志未孚之致也。予則每以鎭安之道。輒施大同陽春之意。而今玆在庭臣僚。初不奉承此意。尤用痛駭矣。命善曰。臣等親承此敎。筵退後益加精白一心。以副萬一之責矣。上曰。以科弊言之。終無責效之事。其他條件。亦不修擧。予實爲怪矣。翰注。今亦在座。其於講製事。必須勤課。俾有實效。可也。命善曰。講製一節。固是盛事。而初雖有攻苦之心。後必有成效之工。臣等不勝其欣幸矣。上曰。內閣節目。今已備定。使之申飭。可也。熤曰。宗廟社稷大祭。若非親享。則傳香之節。初不取稟矣。今於皇壇之祭。亦不當取稟乎。上曰。依舊例爲之。民始曰。講製擧行時。以啓辭入稟乎。上曰。依政院例爲之。民始曰。延福殿。當爲修改。而何以爲之乎。上曰。姑徐爲之。民始曰。各道衙祿公須位結數。皆入於元結摠數。而湖南則獨爲區別除出。不入元摠中。故本廳收租案。不得磨鍊。必待本道收租案上來後。始知應下贏餘之數。而不得不仍留本道。不但事甚疎漏。他道所無之例。獨行於本道者。亦涉斑駁。此後則依諸道例。竝錄於元結摠數中之意。分付該道。何如。上曰。依爲之。出擧條柱國曰。本營之昨今年收殺者。殆至萬兩。而舊逋之徵捧者。亦入於其中矣。節目。今將判下。然後可以擧行矣。上曰。此果行之矣而無弊之事乎。命善曰。是實無弊矣。上曰。都監中軍李漢泰之爲人。甚善矣。命善曰。前是居官。事多勤健矣。上曰。年老可惜矣。命善曰。然矣。上曰。李敏秀。果何如也。樂性曰。臣果招見。則博覽通史。亦閑文筆。而兵書則只讀三略云矣。臣問其形勢。則答以家甚貧殘。有難供職於宣傳官云矣。上曰。宣傳廳講射節目。卿其見之乎。樂性曰。臣果見之。而如是肄習。則極甚好矣。上曰。無論文武。各鍊其藝。則必有大效。豈不好哉。兵判必爲申飭。可也。樂性曰。臣當聞命另飭。而亦以將臣每每董飭。則好矣。上曰。武將自是武宗。益加申飭。可也。向日軍職廳事。欲觀來效。故有是敎矣。命善曰。其時下敎。尙不勝欽嘆矣。上曰。宣傳官中。有可合人乎。命善曰。臣亦聞之。實無其人矣。上曰。此甚可悶矣。命善曰。以經歷僉正中。差出宣傳。則似好矣。上曰。以是擧風。則似有可觀矣。樂性曰。陞通之階。只有訓副二窠。而此則有難輕通矣。上曰。前兵判之誤擬副正。果是初政而然乎。命善曰。然矣。樂性曰。宣薦則亦異於訓鍊副正。而殆同弘文錄。專觀門地矣。上曰。予知其前兵判本意。而此可謂有過不及之嘆矣。今此尹敬喆。豈可公然棄置乎。其時下敎。只有太驟之嫌。故有所云矣。命善曰。柳孝源成玉。尙未交符。使之從速下送。好矣。上曰。依爲之。命書榻敎曰。大興中軍具琡內移。書訖。命退。諸臣以次出。